Ný lög um neytendalán taka gildi í haust Ný lög um neytendalán voru samþykkt á Alþingi í síðustu viku og munu þau taka gildi 1. september nk . Markmið laganna er að auka neytendavernd og tryggja samræmt lagaumhverfi við veitingu neytendalána , auk þess að stuðla að aukinni neytendavitund um lánskjör og gera neytendum hægara um vik að bera saman ólíka lánssamninga . Svonefnd smálánafyrirtæki hófu starfsemi hér á landi í upphafi árs 2010 og falla þau undir nýju lögin . Í lögunum er sett hámark á árlega hlutfallstölu kostnaðar vegna neytendalána sem nemur 50 hundraðshlutum að viðbættum stýrivöxtum Seðlabanka Íslands eins og þeir eru þegar lánssamningur er gerður . Kröfur um upplýsingaskyldu lánveitanda eru fyllri í nýju lögunum en þekkst hefur hér á landi . Gerð er krafa um ítarlegar upplýsingar í auglýsingum þar sem fjallað er um vexti eða önnur kjör vegna lánssamnings og gerðar eru kröfur um vissar upplýsingar sem ber að veita fyrir samningsgerð . Samkvæmt heimildum Skessuhorns verður t.d. bönkum skylt að afla sérstakrar undirskriftar t.d. vegna heimildar til yfirdráttarlána og mun því ferðum í bankastofnanir fjölga við gildistöku lánanna .